ZAPISNIK

2. seje **SVETA ZAVODA** Vrtca Tržič, ki je bila v sredo, 12. 10. 2016, ob 17. uri v zbornici enote Palček.

Prisotni člani sveta zavoda:

Jure Zadnikar – predsednik Sveta zavoda Vrtca Tržič, predstavnik staršev, Maja Meglič Klemenčič – predstavnica staršev, Urška Jerman – predstavnica zaposlenih Vrtca Tržič, Marija Langus – predstavnica zaposlenih Vrtca Tržič, Vesna Polajnar – predstavnica zaposlenih Vrtca Tržič, Mira Čemažar – predstavnica zaposlenih Vrtca Tržič, Andreja Pogačnik – predstavnica zaposlenih Vrtca Tržič, Nevenka Cotelj – predstavnica občine ustanoviteljice, Anže Perčič – predstavnik občine ustanoviteljice, Anton Kramarič – predstavnik občine ustanoviteljice

Drugi prisotni: mag. Nataša Durjava – ravnateljica Vrtca Tržič, Kristina Lindav – poslovna sekretarka Vrtca Tržič, zapisnikar

Opravičeno odsotna: Senta Lorenčič – predstavnica staršev

**DNEVNI RED:**

## Pregled zapisnika in realizacija sklepov zadnje seje (Jure Zadnikar).

## Poročilo o realizaciji Letnega delovnega načrta za šolsko leto 2015/2016, Letni delovni načrt Vrtca Tržič za šolsko leto 2016/2017 (mag. Nataša Durjava) in potrditev sklepov 1. korespondenčne seje (Jure Zadnikar).

## Sprejem Pravilnika o izrabi delovnega časa strokovnih delavcev v oddelkih v Vrtcu Tržič (Urška Jerman)

## Sprejem Pravilnika o izrabi delovnega časa ostalih delavcev v Vrtcu Tržič (Urška Jerman)

## Predstavitev sprememb in dopolnitev Pravil vzgojno-varstvenega zavoda Vrtec Tržič (Urška Jerman)

## Razno

Jure Zadnikar je prisotnim predstavil dnevni red s predlogom dopolnitve 2. točke (potrditev sklepov 1. korespondenčne seje) ter predlogom dodatne, 5. točke, in sicer Predstavitev sprememb in dopolnitev Pravil vzgojno-varstvenega zavoda Vrtec Tržič (Urška Jerman).

**Sklep:** Člani Sveta zavoda Vrtca Tržič so soglasno potrdili dnevni red.

**Ad. 1**

Pred začetkom pregleda zapisnika prejšnje seje je Mira Čemažar prosila za predstavitev članov sveta zavoda. Vsi člani so se s predlogom strinjali in se predstavili z imenom in priimkom ter relacijo, po kateri so bili potrjeni za članstvo v Svetu zavoda Vrtca Tržič.

Jure Zadnikar je nato napravil pregled zapisnika prejšnje seje.

Pripomb na zapisnik ni bilo.

**Sklep:** Zapisnik 1. seje Sveta zavoda Vrtca Tržič je bil sprejet.

**Ad 2.**

Ravnateljica je povedala, da je bilo na junijski seji sveta zavoda v točki Evalvacija strokovnega dela Vrtca Tržič v šolskem letu 2015/2016 že predstavljeno Poročilo o realizaciji Letnega delovnega načrta za šolsko leto 2015/2016, vsem članom je bilo v pisni obliki poslano z vabilom na tokratno sejo, ko se začenja novo leto in je nastal tudi novi Letni delovni načrt (LDN).

Na prošnjo predsednika sveta zavoda je bila ravnateljica pri predstavitvi kratka in jedrnata, predstavila pa je pomembne točke. Povedala je, da je ponosna na strokovne delavce in na novi LDN, vse je bilo narejeno pravočasno in je plod skupnega dela vseh strokovnih delavcev. Povedala je, da je že prišlo do nekaterih sprememb v LDN-ju; na strani 14 je omenjen smučarski tečaj, ki je bil dve leti nazaj izveden v Lomu pod Storžičem, s krajem izvajanja pa nekateri starši niso bili zadovoljni. Lani je bila izražena želja po izvedbi na urejenih smučiščih v Bodentalu ali Kranjski Gori, prosila je za mnenje članov sveta zavoda.

Jure Zadnikar je razložil, da so se v enoti Križe že pogovarjali, da bi v tednu pred zimskimi počitnicami izpeljali tečaj, ampak ne v sklopu vrtca. Takrat bi otroke odjavili in tečaj izvedli z zunanjimi izvajalci. Ga. Tina Kocjan je lani sama zorganizirala tečaj v času počitnic, otroci so se ogromno naučili in tudi za letos je ogromno interesentov. Pojavilo se je vprašanje, če bi lahko letos vse enote Vrtca Tržič povabili zraven. Plačniki tečaja pa so starši v celoti, vrtec oz. vzgojiteljice niso vključene. Ravnateljica je povedala, da je edini način izvedbe tečaja zdaj z zunanjim izvajalcem – za vrtec so v tem primeru posledice le te, da bo prisotnih manj otrok in zato potrebnega manj kadra. Maja Meglič Klemenčič pravi, da bo interesa verjetno manj kot za izvedbo v Lomu, ki je bila cenovno zelo ugodna (35 evrov brez prehrane in izvedeno med zajtrkom in kosilom). Mira Čemažar prav tako izpostavlja finančni vidik, prejšnja leta so si otroci opremo izposodili in vsaj vsi poskusili smučati, res pa je bilo to večje breme za vrtec, tako s kadrom kot logistično. Tečaj zunanjih izvajalcev vsem otrokom smučanja kot športa ne približa, saj je dostopen le za nekatere, meni. Maja Meglič Klemenčič dodaja, da je bil tečaj v Lomu izveden za namen Zlatega sončka (spoznavanje s snegom ipd.), problem je bil izražen pri starših otrok, ki znajo smučati in naj bi se le-ti dolgočasili. Marija Langus dodaja, da so se s snegom spoznali, ga izkusili v vseh pogledih in se res niso dolgočasili, le interesi so pač različni. Jure Zadnikar dodaja, da bi bilo najbolje, da tečaj v Lomu ostane v namen spoznavanja s snegom, ravnateljica se strinja z vidikom domačega terena kot vrednote in da je res, da se tu lahko vključuje tudi socialno šibkejše. Člani sveta zavoda se strinjajo, da morata biti ponujeni obe varianti. Anton Kramarič enako meni tudi za izvedbo tečaja drsanja in plavanja, podpira oblike, ki so izvedene v lastnem okolju, cenovno dostopnejše in v domeni izvedbe vrtca.

Jure Zadnikar pojasnjuje, da je od g. Goričana ravno prejel odgovor, da bo pred Miklavžem na Ravnah že obratovalo drsališče. G. Kavčič iz balinarskega kluba bo omogočil tečaj drsanja v dopoldanskem času. Za izvedbo tečaja drsanja v dopoldanskem času pa bo treba otroke ravno tako iz vrtca odjaviti in poskrbeti za prevoz.

Nevenka Cotelj potrjuje, da je v finančnem planu občine še vedno 12.000 € za obogatitvene dejavnosti, dejavnosti pa morajo biti dostopne vsem otrokom, ravnateljica potrjuje, da je tako tudi bilo in bo izvedeno, plani se delajo znotraj strokovnih aktivov in dejavnosti so pazljivo izbrane glede na starost otrok.

Člani sveta zavoda se strinjajo, da je za tečaje, ki jih izvajajo zunanji izvajalci, aktivnost vrtca le promocijska (reklama prek mailing liste in plakatov). V LDN bo dopisano, da bo smučarski tečaj v Lomu izveden v primeru ugodnih vremenskih razmer, ponujena pa možnost obiska tečaja zunanjega izvajalca, vrtec izvaja zanj le promocijske aktivnosti.

Vesna Polajnar opozarja, da bi bilo smiselno prijave zbrati prej, ne šele takrat, ko pade sneg. Zunanji izvajalec (KUTS) se bo po mnenju Urške Jerman odzval hitro, organizacija torej ni težava, kot potrjuje tudi Maja Meglič Klemenčič, obe omenjeni pa sta certificirani učiteljici smučanja s tovrstnimi izkušnjami. Andreja Pogačnik dodaja, da bi morali že z razpisom ciljno določiti, čemu je namenjen kateri tečaj, konkretno s cilji in utemeljitvijo, s čimer se vsi prisotni strinjajo. Urška Jerman dodaja, da je dobrodošla informacija v razpisu tudi ta, da se otrokom v času odsotnosti zaradi tečaja v dopoldanskem času odšteje le prehrana, cena programa pa ostane nespremenjena. Potrebna je torej podrobna priprava razpisa.

Ravnateljica je v predstavitvi LDN-ja nato izpostavila projekt Tržič, mesto dobrih misli in želja, ki je zaživel po tržiških institucijah v duhu pozitivne naravnanosti, vrtec je vanj zelo vpet. V vsaki enoti je določen koordinator in se na projektu aktivno dela. Ravno na dan seje je prišla v vrtec novica, da smo dobili knjižno nagrado za lanskoletni projekt skupine Vesne Polajnar, ki so prispevali izdelke za natečaj Slovenija ima srce, kar sovpada z rdečo nitjo omenjenega projekta. Vsak mesec se dela na različnih vrednotah. Andreja Pogačnik je povedala, da je bilo v tednu otroka organiziranih veliko dejavnosti, vključno s socialnimi igrami na igrišču, v sklopu mesečnih vrednot pa se dnevno dodaja dejavnosti za spoznavanje le-teh. V LDN smo dodali tudi predavanja v Vrtcu Tržič, ki so namenjena tako strokovnim delavcem kot staršem in sovpadajo s projektom (LDN str. 87).

Močno smo vpeti v mednarodni projekt, nadaljuje ravnateljica, pripravljen in lansiran je bil video Happy, ki je lep predstavitveni video našega vrtca (dostopen na povezavi: <https://www.youtube.com/watch?v=2uPvld_X1n4>). V projektu spremljamo razvoj pismenosti pri otrocih in demokracije. Vzporedno tečejo eTwinning projekti, za kar dva smo prejeli znak kvalitete eTwinning Quality Label, prejemnici sta Andreja Pogačnik v enoti Deteljica in Andreja Stanek v enoti Križe. Ravnateljica iskreno čestita obema za dobro opravljeno delo.

Pomembna zadeva je tudi promocija zdravja na delovnem mestu, veliko je še vedno bolniških odsotnosti in zato tudi veliko zadanih nalog za izboljšanje zdravja. Glede na pozitivne izkušnje s plavanjem v poletnem času, ki je bilo s prenosnimi vstopnicami za Gorenjsko plažo omogočeno za strokovne delavce, se je ravnateljica obrnila na svet zavoda za potrditev nakupa dveh polletnih kart za bazen/center za sproščanje. Mira Čemažar potrjuje poletno plavanje kot zelo dobrodošlo, zato bi bila pozimi ta možnost izjemna. Prednost bi imele delavke nad 50 let, ne bi pa s tem pogojevali uporabe, veljal bi interni dogovor. Nevenka Cotelj opozarja, da mora biti zakonsko preverjeno in utemeljeno s stališča zagotavljanja promocije zdravja na delovnem mestu. Jure Zadnikar sprašuje, ali se bo to financiralo iz tržne dejavnosti ali s strani staršev. Ravnateljica odgovarja, da bo financirano enako kot vse druge aktivnosti, ki jim moramo zadostiti za zagotavljanje promocije zdravja na delovnem mestu. Anton Kramarič se strinja, da gre za pohvalno preventivno delovanje.

**Sklep:** Člani Sveta zavoda Vrtca Tržič potrjujejo nakup kart za plavanje za dejavnosti promocije zdravja na delovnem mestu.

Ravnateljica se je zahvalila v imenu vseh delavcev.

Na poziv predsednika sveta zavoda Jureta Zadnikarja, če ima kdo kako vprašanje glede LDN-ja, je Anton Kramarič izpostavil problem, da v vrtcu otrok utečeno dela po nekem utečenem planu, z redom, doma pa ne; meni, da se je sistem pozitivnih vrednot doma porušil in se sprašuje, kaj na tem področju lahko naredi stroka. Jure Zadnikar meni, da nič, pozna tudi druge starše in lahko potrdi ta odgovor. Urška Jerman se strinja, saj z vsemi izobraževanji in vsemi prizadevanji žal ne naredimo veliko. Andreja Pogačnik meni, da ima starš pravico doma živeti po svoje, strokovni delavci lahko le svetujejo, če se seveda starši nanje obrnejo za nasvet. Kjer strokovni delavci mislijo, da je starš dovzeten in da si želi pomoči oz. svetovanja, so mu strokovne delavke z veseljem v podporo. Anže Perčič dodaja, da je za mlade starše težko, saj ko dobijo službo, jim ta narekuje tempo doma, dejansko je časa zelo malo. Maja Meglič Klemenčič meni, da vrtec naredi ogromno v smeri reda, gibanja, aktivnosti (npr. da se otroke pelje ven kljub dežju ipd.). Vesna Polajnar dodaja, da je jasno, da so starši obremenjeni in da zato pripravijo toliko popoldanskih aktivnosti, da jih dodatno ne obremenjujejo preveč.

Anton Kramarič je izpostavil še problem varnosti in zaščite strokovnega kadra v smislu odgovornosti; npr. v času dela na novem semaforiziranem križišču je opazil nevarnost za otroke. Andreja Pogačnik pojasnjuje, da otroke na vključevanje v promet najprej postopoma navajajo in se odpravijo na teren oz. izpostavijo skupino v tem smislu šele, ko ocenijo, da je skupina pripravljena. Nevarnosti se zavedajo, dodaja pa, da je nevarnost povsod, v nasprotnem primeru so lahko le v hiši. Vesna Polajnar je v kontekstu novega semaforiziranega križišča izpostavila, da je prekratek interval zelene luči za to, da cela skupina prečka cesto; pride se le do polovice in vozniki postajajo nestrpni, s čimer ima sama s skupino slabo izkušnjo. Jure Zadnikar dodaja, da je problem predvsem v tem, da še nismo vajeni križišča, reakcije se bodo sčasoma in z izkušnjami umirile, križišče pa je strokovno pregledano in deluje po vseh pravilih. Ko je skupina ob zeleni luči začela s prečkanjem ceste, mora nadaljevati normalno, rdeča je znak za tiste, ki prihajajo v križišče.

Jure Zadnikar je v skladu z 61. členom Poslovnika o imenovanju in delu sveta zavoda prosil za potrditev sledečih sklepov korespondenčne seje:

**SKLEP**: Svet zavoda Vrtca Tržič sprejema Poročilo o realizaciji Letnega delovnega načrta za šolsko leto 2015/2016.

**SKLEP:** Svet zavoda Vrtca Tržič sprejema Letni delovni načrt Vrtca Tržič za šolsko leto 2016/2017.

Oba sklepa 1. korespondenčne seje Sveta zavoda Vrtca Tržič je svet zavoda potrdil.

**Ad 3.**

Urška Jerman je povedala, da je zaradi obiska revizorske službe vrtec bil primoran spremeniti beleženje delovnega časa in podjetje Četrta pot je že izvedlo nadgradnjo obstoječega sistema. Posledica tega sta popravljena pravilnika, Pravilnik o izrabi delovnega časa strokovnih delavcev v oddelkih v Vrtcu Tržič in Pravilnik o izrabi delovnega časa ostalih delavcev v Vrtcu Tržič.
Urška Jerman navaja, da je razlika pri beleženju strokovnega delu. Pravilnika so pregledale predstavnice delavcev v svetu zavoda, predsednik in sindikalna zaupnica, predlogi za spremembe in dopolnitve so bili že upoštevani. S strani ministrstva smo tudi pridobili odgovor na dilemo o opravljanju strokovnega dela doma, in sicer da morajo delavci s skrajšanim delovnikom strokovno delo opraviti v vrtcu. Povečan obseg dela je dopusten do 12 plus ur v mesecu. Dodatno je tudi opredeljena bolniška odsotnost – opravljene ure na dan pridobljene bolniške odsotnosti se izničijo. Prav tako odsotni delavec drugega strokovnega dela v tem dnevu ne more opravljati. Koriščenje ur je določeno za prve delovne dni po nastanku, dodana je tudi razpredelnica in vključena točka glede tipk na registratorju delovnega časa.

Mira Čemažar je dodala, da je določba glede izvajanja individualnih sestankov s starši v dopoldanskem času težko izvedljiva, za popoldansko opravljanje le-teh pa je namenjenih 15 minut, kar se ji zdi premalo. Predlaga, da se navedba popravi na 30 minut. Ravnateljica meni, da se v primeru, ko do teh situacij pride, v izogib izkoriščanju navedbe odloča ravnateljica individualno ob pojavu primera. Utemeljeno izkoriščen čas bo vsekakor sprejet, kar je tudi v skladu s predlaganim pravilnikom.

**SKLEP:** Svet zavoda Vrtca Tržič je sprejel Pravilnik o izrabi delovnega časa strokovnih delavcev v oddelkih v Vrtcu Tržič.

**Ad 4.**

V Pravilniku o izrabi delovnega časa ostalih delavcev v Vrtcu Tržič za ostale delavce so spremembe enake, z izjemo zadev, ki se nanašajo na strokovno delo, saj ostali delavci strokovnega dela nimajo.

**SKLEP:** Svet zavoda potrjuje Pravilnik o izrabi delovnega časa ostalih delavcev v Vrtcu Tržič.

**Ad 5.**

Urška Jerman je povedala, da je v pripravi nov odlok o ustanovitvi zavoda Vrtca Tržič (zaradi vpisa lokacij za potrebe vpisa v razvid). Nevenka Cotelj je dodala, da je odlok že pripravljen za potrditev na občinskem svetu.

Pri pripravi se je pojavila dilema glede centralnega sveta staršev, pojasnjuje Urška Jerman. Ta je deloval s predstavniki enot in je bil formalno telo, ki ga zakonodaja ne predvideva več. V Pravilih vzgojno-varstvenega zavoda Vrtec Tržič bo upoštevana sprememba, da centralni svet staršev kot telo ne bo več obstajal. Novi členi v pravilih bodo urejali delovanje sveta staršev, po potrditvi s strani občine ustanoviteljice bodo lahko nova pravila sprejeta. Takrat bi naredili korespondenčno sejo in tako sprejeli nova Pravila vzgojno-varstvenega zavoda Vrtec Tržič, v naslednjem sklepu pa bi razveljavili Poslovnik delovanja Centralnega sveta staršev Vrtca Tržič. Člani sveta zavoda se strinjajo.

**Ad 6.**

- Anton Kramarič je izrazil skrb o varnosti strokovnih delavcev. Mira Čemažar pojasnjuje, da so tveganja predvidena in tudi ukrepi za preventivno delovanje. Starše z njimi seznanjajo na roditeljskih sestankih, pojasnjujejo, da se tveganj zavedajo in zagovarjajo svoje pravilno reagiranje v teh primerih (npr. varnost na igriščih ipd.). Urška Jerman je dodala, da so otroci vključeni v SPV Občine Tržič in se seznanjajo z varnostjo v prometu tudi s sodelovanjem občine ustanoviteljice, ravnateljica pa je dodala, da je omenjeno sodelovanje navedeno tudi v LDN-ju.

- Mira Čemažar predlaga ureditev klančin za veliki voziček, kar bi bil dobrodošel dosežek na področju varnosti v prometu, izpostavlja tudi problem vožnje z velikim vozičkom po cesti, saj je širina skoraj 1 m.

Sejo smo zaključili ob 18.40.

Naslednja seja Sveta zavoda Vrtca Tržič bo v decembru.

Zapisnikar: Predsednik Sveta zavoda Vrtca Tržič

Kristina Lindav Jure Zadnikar

Ravnateljica Vrtca Tržič . mag. Nataša Durjava